b'\n_START_ARTICLE_\nDmitrijus Polianskis\n_START_SECTION_\nBiografija\n_START_PARAGRAPH_\n1939 m. baig\xc4\x99s Charkovo \xc5\xbeem\xc4\x97s \xc5\xabkio institut\xc4\x85, prad\xc4\x97jo dirbti komjaunimo Charkovo srities komiteto valstie\xc4\x8di\xc5\xb3 jaunimo skyriaus ved\xc4\x97ju. 1940 m. prad\xc4\x97jo tarnyb\xc4\x85 Raudonojoje Armijoje. Nuo 1942 m. iki 1945 m. buvo partinis funkcionierius Altajaus kra\xc5\xa1te, nuo 1945 m. \xe2\x80\x93 VKP(b) CK aparate._NEWLINE_Nuo 1949 m. iki 1952 m. \xe2\x80\x93 TSKP Krymo srities komiteto antrasis sekretorius, 1953\xe2\x80\x931955 m. \xe2\x80\x93 pirmasis sekretorius. Nuo 1952 m. iki 1953 m. dirbo Krymo srities vykdomojo komiteto pirmininku._NEWLINE_Nuo 1955 m. \xe2\x80\x93 TSKP Orenburgo srities, nuo 1957 m. \xe2\x80\x93 Krasnodaro kra\xc5\xa1to pirmasis sekretorius._NEWLINE_Nuo 1958 iki 1962 m. buvo Rusijos TSFR Ministr\xc5\xb3 tarybos pirmininkas. Nuo 1962 m. \xe2\x80\x93 TSRS Ministr\xc5\xb3 tarybos pirmininko pavaduotojas, nuo 1965 m. \xe2\x80\x93 pirmasis pavaduotojas._NEWLINE_1973\xe2\x80\x931976 m. buvo TSRS \xc5\xbeem\xc4\x97s \xc5\xabkio ministru. V\xc4\x97liau \xe2\x80\x93 diplomatin\xc4\x97je tarnyboje: nuo 1976 m. \xe2\x80\x93 TSRS ambasadorius Japonijoje, 1982\xe2\x80\x931987 m. \xe2\x80\x93 Norvegijoje._NEWLINE_TSRS Auk\xc5\xa1\xc4\x8diausiosios Tarybos 4\xe2\x80\x939 \xc5\xa1aukim\xc5\xb3 deputatas. TSKP CK narys (1956\xe2\x80\x931981 m.), Nuo 1958 m. buvo kandidatas \xc4\xaf TSKP CK Politinio biuro narius, 1960\xe2\x80\x931976 m. \xe2\x80\x93 Politinio biuro narys._NEWLINE_D. Polianskis 1962 m. su grupe TSRS vadovyb\xc4\x97s nari\xc5\xb3 buvo atvyk\xc4\x99s \xc4\xaf Novo\xc4\x8derkask\xc4\x85 mal\xc5\xa1inti gyventoj\xc5\xb3 nepasitenkinimo vald\xc5\xbeia ir pritar\xc4\x97 \xc5\xa1aunam\xc5\xb3j\xc5\xb3 ginkl\xc5\xb3 panaudojimui prie\xc5\xa1 demonstrantus. B\xc5\xabdamas Krymo srities vadovu 1954 m. pritar\xc4\x97 Krymo perdavimui i\xc5\xa1 Rusijos Ukrainai.'